O filială a Universității "Angel Kanchev" din Ruse va fi deschisă în orașul Taraclia din Republica Moldova.
Prevederile respective sunt incluse într-un acord de cooperare dintre Republica Moldova și Bulgaria, semnat astăzi, 26 martie, la Chișinău, în cadrul reuniunii a 9-a a Comisiei mixte interguvernamentale. De asemenea, în baza acestui document, agențiile de investiții din cele două state vor coopera mai strâns.
Mai mult, în cadrul reuniunii de la Chișinău, oficialii din Republica Moldova și Bulgaria și-au reafirmat interesul pentru consolidarea relațiilor bilaterale, inclusiv în domeniul energiei, cu accent pe segmentul gazelor naturale, produselor petroliere și energiei electrice.
Astfel, părțile au făcut schimb de informații cu privire la prioritățile în domeniul energetic și au discutat despre modalitățile de stimulare a colaborării între instituțiile publice și companiile din diverse sectoare.
Totodată, ținând cont de implementarea obiectivelor Pactului verde european și de integrarea efectivă a pieței energetice a Republicii Moldova cu piața UE, reprezentanții celor două state au convenit să examineze oportunitățile de cooperare în domeniul eficienței energetice și al surselor de energie regenerabilă, dezvoltării rețelelor electrice, modernizării și digitalizării acestora.
Aceștia au discutat și despre cooperarea dintre Agenția pentru Dezvoltarea Durabilă a Energiei (Bulgaria) și Centrul Național pentru Energie Durabilă al Republicii Moldova (CNED).